November | 2012 | jimi le roux
Verwerk jou spanning, voorkom uitbranding, oorkom vrees – H. Sala
Verwerk jou spanning, voorkom uitbranding, oorkom vrees – H. Sala (2012, CUM)
Het hierdie boek (saam met ander) by CUM se ontbyt verniet gekry, baie dankie (fantastiese ontbyt gewees, ek voel nou skoon honger) en het dit sommer op die trapmeul by Virgin Active deurgelees. Die temas van uitbranding en vrees het tot my gespreek in my eie toestand, effe fobies en uitgebrand, maar ek is vreeslik jammer om te sê dat dit nie vreeslik waarde toegevoeg het nie. Duidelik geskryf deur ‘n goedhartige dominee van redelike jare en die helfte daarvan was vir my baie, baie algemeen. Ek dink in 1996, toe dit die eerste keer uitgegee is, sou dit dalk nuwer opgeval het (en selfs toe was dit al die verwerking van ‘n ouer boek). Die oplossings was vir my net te veel in die trant van glo dat God vir jou daar is, onthou wat die Woord sê, gee meer aandag aan jou gesin, ens. Almal weet dit, wat mens nodig het is die HOE om daardie dinge te doen, want die haakplek lê daar. Hy glo rêrig die antwoord vir verandering is 1,2,3 in (1) die begeerte om te verander, (2) ‘n verbintenis om te verander en (3) deurvoering. Hei, presto… Of om net ons emosies te beheer – soos daardie sielkundige wat net vir sy kliënte sê STOP IT! Daardie simplistiese paradigma werk rêrig nie met die realiteit nie. Ek sê nie die boek kan nie vir ander mense mooi dinge beteken nie, ek self het net gevoel been there…long ago. Dr Archibald Hart se bydraes oor stres, anhedonie (wat Dr Sala wel hanteer, goed so, onder “verveling” (Hfst 9) – so nodig deesdae) depressie en uitbranding is veel meer kernagtig, insigvol, wetenskaplik resent en prakties toepasbaar (en verskyn natuurlik in ons kursusse, nie waar nie?). Ek het wel van die volgende gehou:
P165 – Die herhaling van die waarheid van die Woord as jy vrees, bv. om Ps 23 op te sê, is waardevol. Ek maak die nota net hier vir myself, Sala het dit glad nie eers so bedoel nie. Dit klink dalk na nonsens vir jou maar daardie rustige resitering bring inderdaad die gedagtes en breingolwe terug (waarop jou emosies dan reageer) en terselfdertyd voed jy jou gees met nuwe, God-erende inhoude i.p.v. die angstige gedagtes van vrees. Die meditasie-aspek, die leer deur herhaling, die waarde van affirmations is alles reeds wetenskaplik bewys. Psigiese noodhulp.
P223 – die fases van uitbranding wat hy in ‘n tabel lys het ek nog nie gesien nie.
Nou vir my lekker ontbyt maak!
Spiritual Direction and the Care of Souls – Moon & Benner
Spiritual Direction and the Care of Souls – Moon & Benner (ed) (2004, InterVarsity)
Ja, ek lees op die oomblik oor Geestelike Begeleiding (Spiritual Direction) en het mos vir ‘n aantal maande die goeie kursus gedoen wat Dr Willem Nicol (hoogs gerespekteerde mentor) en Sr Mary Fisher by UP aanbied in die verband – egter nie voltooi nie. Klomp redes… Ek lees egter steeds baie hieroor en wil eintlik ‘n soort Spiritual Coaching ontwikkel, iets meer kort-termyn, dalk bietjie meer direktief waarin die beginsels van life coaching, wat ek mos doen, inbegrepe is. Sal maar sien. Hierdie boek het my so ‘n paar weke besig gehou. Dit is meer ‘n teksboek vir teologiese studente, sou ek sê. Dit gee eintlik die spiritualiteite weer (en geestelike leiding in ‘n breër sin) van die volgende Christelike strome: ortodoks, katoliek, episkopaals, gereformeerd, Wesleyaans, social justice en charismaties. Uit dit alles was daar nogal heelwat te glean, sommige nuut, ander by hernuwing. Die baie deeglike onderskeiding wat dit tref tussen SD en psigoterapie en SD en pastorale beraad was egter waardevol.
P177-181 beskryf 8 funksies van SD bietjie meer volledig en p228-232 gee ‘n sistematiese gevalle-studie, wat nogal interessant was.
Gebed vir ‘n land
‘n Gebed vir ‘n land
14 November 2012 – Geweld in die Wes Kaap eis 2 lewens, miljoene rande skade
Hemelse Vader, ek bid vandag vir ‘n land van vrede –
‘n land waar elkeen veilig kan voel,
‘n land waar elkeen eerlik kan werk en sy wins kan geniet,
‘n land waar elkeen werk het om vir sy kinders te kan sorg;
ek bid vir ‘n land waar integriteit op prys gestel word –
‘n land waar die regering werklik vir die mense is,
‘n land waar die arme en behoeftige opgehef kan word ,
‘n land waar u waardes op alle vlakke uitgeleef word.
Ek bid vir ‘n land waarin respek ‘n plek het,
waarin ons om ‘n tafel kan sit,
waarin ons ‘n pad kan stap,
waarin ons soos u kinders dink en reageer.
Ek bid vir daardie eendagland, Here,
en ook vir my eie land
1 Kommentaar	| tags: Gebed vir Suid-Afrika	| posted in Digsels en bidsels
4 Oktober 2012 – Vir die Lééf-gebedskalender 20 Jan 2013
Ek wil vandag die binnekamer
van my hart betree, Here,
en die deur agter my gedagtes toetrek.
Ek wil my hart op U rig
totdat dit brandend is vir U
– soos van ouds.